CELEX: 32020D0433
Language: el
Date: 2020-03-12 00:00:00
Title: Eκτελεστική απόφαση (ΕΕ) 2020/433 της Επιτροπής της 12ης Μαρτίου 2020 για την παράταση των μέτρων που έλαβε ο σουηδικός Οργανισμός Χημικών Προϊόντων με τα οποία επιτρέπεται η διάθεση στην αγορά και η χρήση του βιοκτόνου προϊόντος Care Plus Mosquito Net σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2020) 1342] (Το κείμενο στη σουηδική γλώσσα είναι το μόνο αυθεντικό)

24.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 88/8
               
            
         EΚΤΕΛΕΣΤΙΚΗ ΑΠΟΦΑΣΗ (ΕΕ) 2020/433 ΤΗΣ ΕΠΙΤΡΟΠΗΣ
         της 12ης Μαρτίου 2020
         για την παράταση των μέτρων που έλαβε ο σουηδικός Οργανισμός Χημικών Προϊόντων με τα οποία επιτρέπεται η διάθεση στην αγορά και η χρήση του βιοκτόνου προϊόντος Care Plus Mosquito Net σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2020) 1342]
            
         
         (Το κείμενο στη σουηδική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Στις 25 Σεπτεμβρίου 2019 ο σουηδικός Οργανισμός Χημικών Προϊόντων (στο εξής: σουηδική αρμόδια αρχή) εξέδωσε απόφαση σύμφωνα με το άρθρο 55 παράγραφος 1 πρώτο εδάφιο του κανονισμού (ΕΕ) αριθ. 528/2012 με την οποία επιτρέπεται έως τις 23 Μαρτίου 2020 η διάθεση στην αγορά και η χρήση του βιοκτόνου προϊόντος Care Plus Mosquito Net, μιας κουνουπιέρας εμποτισμένης με τη δραστική ουσία περμεθρίνη (στο εξής: μέτρο). Η σουηδική αρμόδια αρχή γνωστοποίησε αμέσως στην Επιτροπή και στις αρμόδιες αρχές των λοιπών κρατών μελών το μέτρο και τους λόγους που το υπαγόρευσαν, σύμφωνα με το άρθρο 55 παράγραφος 1 δεύτερο εδάφιο του εν λόγω κανονισμού.
                  
               
                     (2)
                  
                  
                     Σύμφωνα με τις πληροφορίες που παρασχέθηκαν από τη σουηδική αρμόδια αρχή, το μέτρο ήταν αναγκαίο για την προστασία της δημόσιας υγείας. Η χρήση της εμποτισμένης με περμεθρίνη κουνουπιέρας αποσκοπεί στην προστασία των ανθρώπων από τα τσιμπήματα και τα δαγκώματα των εντόμων, εμποδίζοντας με τον τρόπο αυτό τη μετάδοση παθογόνων παραγόντων από έντομα διαβιβαστές ασθενειών που συνιστούν κίνδυνο για τη δημόσια υγεία. Υπό τους όρους που καθορίζονται στο μέτρο, το προϊόν μπορεί να διατίθεται μόνο σε κέντρα εμβολιασμού και μόνο μαζί με οδηγίες για την ορθή χρήση και ασφαλή απόρριψη και, μετά την περίοδο παρέκκλισης, ο φορέας στον οποίο απευθύνεται το μέτρο πρέπει, εφόσον ζητηθεί από τη σουηδική αρμόδια αρχή, να παράσχει πληροφορίες σχετικά με τον αριθμό των κουνουπιέρων που διανεμήθηκαν στα κέντρα εμβολιασμού.
                  
               
                     (3)
                  
                  
                     Στις 26 Νοεμβρίου 2019 η Επιτροπή έλαβε από τη σουηδική αρμόδια αρχή αιτιολογημένη αίτηση για παράταση του μέτρου, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012. Η αίτηση υποβλήθηκε με βάση τη συνεχιζόμενη ανησυχία ότι η δημόσια υγεία θα μπορούσε να απειληθεί από νόσους που μεταδίδονται με διαβιβαστές πέραν της 23ης Μαρτίου 2020 και το επιχείρημα ότι το βιοκτόνο προϊόν Care Plus Mosquito Net είναι ζωτικής σημασίας για τον περιορισμό του κινδύνου που αποτελούν οι νόσοι που μεταδίδονται με διαβιβαστές.
                  
               
                     (4)
                  
                  
                     Σύμφωνα με τις πληροφορίες που παρασχέθηκαν από τη σουηδική αρμόδια αρχή, οι εναλλακτικές λύσεις για τον έλεγχο των εντόμων διαβιβαστών ασθενειών (π.χ. χρήση εντομοαπωθητικών, μη εμποτισμένες κουνουπιέρες) δεν επιτρέπουν επαρκή έλεγχο των εντόμων αυτών.
                  
               
                     (5)
                  
                  
                     Τα εντομοαπωθητικά δεν παρέχουν 24ωρη προστασία σε ολόκληρο το ανθρώπινο σώμα επειδή ο αριθμός των επαλείψεων ημερησίως είναι περιορισμένος και επειδή δεν επιτρέπεται η χρήση τους σε ορισμένα μέρη του σώματος. Τα άτομα με ευαίσθητο ή τραυματισμένο δέρμα ενδέχεται να αντιμετωπίσουν προβλήματα με τη χρήση εντομοαπωθητικών που οφείλονται στον ερεθισμό. Επιπλέον, τα εντομοαπωθητικά έχουν περιορισμένη χρήση για συγκεκριμένες ηλικιακές ομάδες, όπως είναι τα μικρά παιδιά. Οι μη εμποτισμένες κουνουπιέρες δεν προσφέρουν πλήρη προστασία έναντι των εντόμων, καθώς οι εν λόγω κουνουπιέρες δεν εξασφαλίζουν ότι τα έντομα που θα βρεθούν πάνω στην κουνουπιέρα δεν θα μπορούν να προσβάλουν μέρη του σώματος στα οποία μπορούν να φτάσουν διαμέσου της κουνουπιέρας. Οι μη εμποτισμένες κουνουπιέρες μπορούν επίσης να ωθήσουν τους χρήστες να τις εμποτίσουν οι ίδιοι με βιοκτόνα προϊόντα. Αυτή η μη ελεγχόμενη και μη προβλεπόμενη χρήση ενδέχεται να συνιστά κίνδυνο για την ανθρώπινη υγεία και το περιβάλλον.
                  
               
                     (6)
                  
                  
                     Στον Ευρωπαϊκό Οργανισμό Χημικών Προϊόντων υποβλήθηκε αίτηση για χορήγηση άδειας για το βιοκτόνο προϊόν Care Plus Mosquito Net και η δανική αρχή είναι η αρμόδια αρχή αξιολόγησης· η αίτηση βρίσκεται ακόμα στο στάδιο της αξιολόγησης. Η χορήγηση άδειας της Ένωσης στο εν λόγω βιοκτόνο προϊόν θα αποτελούσε μόνιμη λύση για το μέλλον, συμπεριλαμβανομένης της Σουηδίας, αλλά εξακολουθεί να απαιτείται μεγάλο χρονικό διάστημα για την αξιολόγηση της αίτησης πριν από τη χορήγηση της άδειας.
                  
               
                     (7)
                  
                  
                     Ως εκ τούτου, είναι σκόπιμο να επιτραπεί στη σουηδική αρμόδια αρχή να παρατείνει το μέτρο για περίοδο που δεν υπερβαίνει τις 550 ημέρες και υπό ορισμένες προϋποθέσεις.
                  
               
                     (8)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ο σουηδικός Οργανισμός Χημικών Προϊόντων μπορεί να παρατείνει μέχρι τις 25 Σεπτεμβρίου 2021 το μέτρο με το οποίο επιτρέπεται η διάθεση στην αγορά και η χρήση του βιοκτόνου προϊόντος Care Plus Mosquito Net για την πρόληψη της μετάδοσης παθογόνων παραγόντων από έντομα διαβιβαστές ασθενειών στον άνθρωπο, υπό την προϋπόθεση ότι ο Οργανισμός εξασφαλίζει ότι το προϊόν διατίθεται και χρησιμοποιείται μόνον υπό την επίβλεψή του.
         
         
            Άρθρο 2
            Η απόφαση αυτή απευθύνεται στο Βασίλειο της Σουηδίας.
         
         
            Βρυξέλλες, 12 Μαρτίου 2020.
            
               
                  Για την Επιτροπή
               
               Στέλλα ΚΥΡΙΑΚΙΔΗ
               
                  Μέλος της Επιτροπής
               
            
         
         
            (1)  ΕΕ L 167 της 27.6.2012, σ. 1.